পৃথিবীতে এমন কয়টি দেশ আছে, যেখানে সেনাবাহিনী শব্দটি উচ্চারণ করতে গেলে তার আগে ‘দেশপ্রেমিক’ বিশেষণ জুড়ে দিতে হয়? এমন কয়টি দেশ আছে, যেখানে এই মনস্তাত্বিক ধারণা তৈরি করার চেষ্টা চলে যে দেশটির জনগণ, রাজনীতিক বা অন্য কোনও স্তরের মানুষই দেশপ্রেমিক নয়, দেশপ্রেমিক কেবল সেখানকার সেনাবাহিনী? বোধকরি বাংলাদেশই একমাত্র সে-ধরনের দেশ। আর সে দেশের সেনাবাহিনীর সদস্যদের হাল হলো এই যে, চামে চামে তারাও চাঁদাবাজি করে এবং সেই চাঁদাবাজি করার জন্যেই তাদের কয়েক বছর পর ‘রাজনীতিকরা দুর্নীতিবাজ’ শোর তুলে ক্ষমতা কব্জা করতে হয়। আর সেনাবাহিনীর এই হাল হওয়ার পেছনে যেমন জিয়াউর রহমানের অবদান রয়েছে, তেমনি অবদান রয়েছে হুসেইন মোহাম্মদ এরশাদের। তারা সামরিক শাসনের দৃষ্টান্ত তৈরি করেছেন, সামরিকতন্ত্রকে প্রাতিষ্ঠানিকতা দেয়ার চেষ্টা চালিয়েছেন এবং সেনাবাহিনীর সদস্যদের বিভিন্ন প্রতিষ্ঠান ও জনখাতের সঙ্গে যুক্ত করে ঠেলে দিয়েছেন সশস্ত্র দুর্নীতির দিকে।